钦定古今图书集成/理学汇编/字学典/第089卷 > 《书论》前人
## 钦定古今图书集成/理学汇编/字学典/第089卷 > 《书论》前人

夫书者，元妙之技也。若非通人志士，学无及之。大抵书须存思。余览李斯等《论笔势》及锺繇书骨，甚是不轻，恐子孙不记，故叙而论之。

夫书字，贵平正安稳，先须用笔，“有偃有仰，有攲，有侧
有斜，或小或大，或长或短。凡作一字，或类篆籀，或似
鹄头，或如散隶，或近《八分》，或如虫食木叶，或如水中
科斗，或如壮士佩剑，或似妇女纤丽。”欲书先构筋力，
然后装束，必注意详雅，起发绵密，疏阔相间。每作一
点，必须悬手作之，或作一波，抑而后曳。每作一字，须
“用数种意，或横画似八分而发如篆籀，或竖牵如深
林之乔木，而屈折如钢钩，或上尖如枯秆，或下细若
鍼芒，或转侧之势似飞鸟空坠，或棱侧之形如流水
激来。作一字横竖相向，作一行明媚相成。”第一须存
筋藏锋，灭迹隐端，用尖笔须落锋混成，无使豪露浮
怯，举新笔爽爽若神，即不求于点画瑕玷也。为一字
数体俱入，若作一纸之书，须字字意别，勿使相同。若
书虚纸用强笔，若书强纸用弱笔，强弱不等，则蹉跌
不入。凡书贵乎沉静，令意在笔前，字居心后。未作之
始，结思成矣。仍下笔不用急，故须迟，何也？笔是将军，
故须迟重。心欲急，不宜迟。何也？心是箭锋，箭不欲迟，
迟则中物不入。夫字有缓急，一字之中何者有缓急？
止如“乌”字，下手一点，点须急，横直即须迟，欲乌之脚
急，斯乃取形势也。每书欲十迟五急，十曲五直，十藏
五出，十起五伏，方可谓书。若直笔急牵，裹此暂视似
书，久味无力，仍须用笔著墨，下过三分，不得深浸，毛
弱无力。墨用松节同研，久久不动，弥佳矣。